KOMMISSIONENS FORORDNING (EF) Nr. 544/97 af 25. marts 1997 om indførelse af et oprindelsescertifikat for hvidløg fra visse tredjelande

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), særlig artikel 31, stk 2 og

ud fra følgende betragtninger:

Ifølge Kommissionens forordning (EØF) nr. 1859/93 af 12. juli 1993 om importlicenser for hvidløg fra tredjelande (2), ændret ved forordning (EF) nr. 1662/94 (3), kan hvidløg kun overgå til fri omsætning i Fællesskabet mod fremlæggelse af en importlicens;

i de seneste år er der især som følge af indførelsen af en beskyttelsesklausul for indførsel af hvidløg fra Kina registreret en massiv eller pludselig stigning i indførslen af dette produkt fra visse tredjelande, der traditionelt ikke eksporterer til Fællesskabet;

på grund af disse forhold og de oplysninger, som Kommissionen har modtaget, består der begrundet tvivl om den faktiske oprindelse af den hvidløg, der indføres fra disse lande; på dette grundlag varskoede Kommissionens tjenestegrene de ansvarlige myndigheder i medlemsstaterne; de indførsler, hvis faktiske oprindelse er tvivlsom, fortsatte dog i øget tempo;

for at skærpe kontrollen og undgå enhver risiko for omgåelse af reglerne på grundlag af urigtige dokumenter bør indførslen af hvidløg fra disse tredjelande gøres betinget af fremlæggelse af et oprindelsescertifikat, der udstedes af de nationale myndigheder efter bestemmelserne i artikel 56 til 62 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (4), senest ændret ved forordning (EF) nr. 89/97 (5); af samme grund bør der kræves direkte transport til Fællesskabet af hvidløg med oprindelse i disse tredjelande;

indførelsen af ordningen med oprindelsescertifikater forudsætter etablering af et administrativt samarbejde mellem Fællesskabet og de pågældende tredjelande i henhold til artikel 63 til 65 i forordning (EØF) nr. 2454/93 for at Kommissionen bl.a. kan få oplysning om, hvilke myndigheder der er ansvarlige for udstedelse af oprindelsescertifikater i hvert tredjeland; så snart hvert tredjeland har fremsendt disse oplysninger, vil de blive offentliggjort i De Europæiske Fællesskabers Tidende, C-udgaven; så snart offentliggørelsen er foretaget, gælder nærværende forordning for hvert af de pågældende tredjelande; der bør dog fastsættes en maksimumsfrist på tre måneder for fremsendelse af de nødvendige oplysninger til Kommissionen; fra denne frists udløb vil nærværende forordning således gælde for alle de pågældende lande, hvad enten de har fremsendt oplysningerne til Kommissionen eller ej;

der bør fastsættes specifikke bestemmelser med henblik på at fritage produkter under forsendelse til Fællesskabet fra anvendelsen af denne forordning;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -

UDSTEDT FØLGENDE FORORDNING:

Artikel 1

Hvidløg med oprindelse i de i bilaget anførte tredjelande kan kun overgå til fri omsætning i Fællesskabet:

a) hvis der forelægges et oprindelsescertifikat, som er udstedt af de ansvarlige myndigheder i disse lande, jf. artikel 55-65 i forordning (EØF) nr. 2454/93, og

b) hvis varen er transporteret direkte fra disse lande til Fællesskabet.

Artikel 2

1. Nedenstående varer anses for at være forsendt direkte fra de i bilaget anførte tredjelande til Fællesskabet:

a) varer, hvis transport foregår uden passage af noget andet tredjelands territorium

b) varer, hvis transport foregår gennem andre landes territorier end oprindelseslandene med eller uden omladning eller midlertidig oplagring i disse lande, hvis transporten gennem disse lande har været nødvendig af geografiske grunde eller udelukkende af hensyn til transportvilkårene, og hvis varerne:

- er forblevet under tilsyn af toldmyndighederne i transit- eller oplagringslandet

- ikke er bragt i handelen eller overgået til frit forbrug der

og

- i givet fald ikke har undergået andre behandlinger end aflæsning og genpålæsning eller enhver anden behandling, der skal sikre, at deres tilstand ikke forringes.

2. Som dokumentation for, at betingelserne i stk. 1, litra b), er opfyldt, skal myndighederne i Fællesskabet have forelagt:

a) enten et gennemgående transportdokument, der er udfærdiget i oprindelseslandet som grundlag for transporten igennem transitlandet,

b) eller en erklæring fra toldmyndighederne i transitlandet, der indeholder:

- en nøjagtig beskrivelse af varerne

- datoen for varernes aflæsning og genpålæsning eller eventuelt for deres indskibning og udskibning, med angivelse af de anvendte skibe

- en attestering af de betingelser, opholdet fandt sted under

c) eller i mangel heraf enhver anden dokumentation.

Artikel 3

Så snart hvert tredjeland, som anført i bilaget, har fremsendt oplysningerne, offentliggøres de oplysninger, der er nødvendige for iværksættelsen af en procedure for det i artikel 63 til 65 i forordning (EØF) nr. 2454/93 omhandlede administrative samarbejde, i De Europæiske Fællesskabers Tidende, C-udgaven.

Artikel 4

1. Varer, der er under transport til Fællesskabet, som omhandlet i stk. 2 er fritaget fra nærværende forordning.

2. For varer under transport til Fællesskabet anses varer, der:

- forlod oprindelseslandet inden anvendelsen af nærværende forordning, og

- transporteres i henhold til et transportdokument, der gælder fra pålæsningsstedet i oprindelseslandet til aflæsningsstedet i Fællesskabet, og som blev udstedt inden anvendelsen af nærværende forordning.

3. De pågældende godtgør til toldmyndighedernes tilfredshed, at betingelserne i stk. 2 er opfyldt.

Myndighederne kan dog anse varerne for at have forladt oprindelseslandet inden anvendelsen af nærværende forordning, hvis et af følgende dokumenter fremlægges:

- i tilfælde af søtransport, konnossement, hvoraf det fremgår, at lastningen fandt sted inden ikrafttrædelsen

- i tilfælde af jernbanetransport, fragtbrev, der blev antaget af jernbanemyndighederne i oprindelseslandet inden ikrafttrædelsen

- i tilfælde af vejtransport, kontrakt om godsbefordring ad landevej (CMR) eller et andet transportdokument, der er udstedt i oprindelseslandet inden ikrafttrædelsen

- i tilfælde af lufttransport, luftfragtbrev, hvoraf det fremgår, at luftfartsselskabet antog produkterne inden ikrafttrædelsen.

Artikel 5

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes for hvert af de lande, der er anført i bilaget, så snart de i artikel 3 omhandlede oplysninger offentliggøres, eller af mangel herpå tre måneder efter offentliggørelsen.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. marts 1997.

På Kommissionens vegne

Franz FISCHLER

Medlem af Kommissionen

(1) EFT nr. L 297 af 21. 11. 1996, s. 1.

(2) EFT nr. L 170 af 13. 7. 1993, s. 10.

(3) EFT nr. L 176 af 9. 7. 1994, s. 1.

(4) EFT nr. L 253 af 11. 10. 1993, s. 1.

(5) EFT nr. L 17 af 21. 1. 1997, s. 28.

BILAG

Liste over tredjelande som omhandlet i artikel 1, stk. 1

Libanon

Iran

De Forenede Arabiske Emirater

Vietnam